Ramaphosa sing weer onteieningsdeuntjiePres. Cyril Ramaphosa Vrydag by die ANC se beleidskonferensie. (Foto: Twitter/ MYANC) Die ANC het skynbaar nog nie afgesien van sy plan vir radikale transformasie van grondeienaarskap nie, al het hy misluk om artikel 25 van die Grondwet te wysig. Pres. Cyril Ramaphosa het tydens sy openingstoespraak van die ANC se beleidskonferensie Vrydag weereens geluide ten gunste van grondonteiening sonder vergoeding gemaak. Volgens die president beweeg die regering nie vinnig genoeg om grond te gee aan dié wat dit bewerk nie. “Sedert die aanvang van demokrasie het die regering reeds finansiële vergoeding vir die begunstigdes van vier miljoen hektaar se landbougrond uitbetaal en vyf miljoen hektaar deur middel van herverdeling aan begunstigdes oorhandig. Dit kom neer op 11% van kommersiële landbougrond,” het die president Vrydag gesê. “Die regering het ook ondersteuningsprogramme in plek vir opkomende boere en wette is gemaak om te verseker dat arbeiders nie goedsmoeds van grond afgesit word nie. Ons is egter steeds ver van waar ons wil wees.” Die ANC kon nie in Desember ’n tweederde-meerderheid in die Nasionale Vergadering kry om die voorgestelde wysigings aan artikel 25 van die Grondwet te aanvaar nie. Hierdie wysigings sou die onteiening van eiendom sonder vergoeding moontlik maak. “Ten spyte van hierdie terugslag,” sê Ramaphosa nou, “sal die ANC steeds elke moontlike uitweg oorweeg om die resolusie van sy 54ste Nasionale Kongres – naamlik grondhervorming sonder vergoeding – te implementeer.” Hy het gesê die ANC sien die Onteieningswet as een van net ŉ paar instrumente wat suksesvol aangewend kan word om grondonteiening suksesvol te hervorm, nie net om “vorige ongeregtighede” reg te stel nie, maar ook om groei en transformasie te bespoedig. Die Onteieningswet van 1975 magtig die minister van openbare werke om eiendom vir openbare doeleindes te onteien en maak voorsiening vir die betaling van vergoedingsgeld aan die ontneemde eienaar. Sodanige vergoeding moenie die eiendom se markprys, soos tussen die regering en die eienaar ooreengekom of soos deur ’n hof bepaal, oorskry nie. Tydens sy toespraak het Ramaphosa ook erken dat die ANC as party ŉ aantal uitdagings ervaar en in etlike opsigte verswak is. Hy het gesê verswakte ANC-takke het ook die gaping tussen die party se leierskap en die kiesers vergroot. Hy het konferensiegangers dit op die hart gedruk dat dit nodig is om weer as ŉ eenheid saam te werk en “foute van die verlede” reg te stel. “Daarom moet ons korrupsie op alle vlakke uitwis, die ekonomie versterk en werk skep.” We need to accelerate the distribution of land to all those who work it and all those who need it, and we need to accompany the provision of land with sustainable and effective forms of support. pic.twitter.com/f1ymtVpW9b — Cyril Ramaphosa ???????? (@CyrilRamaphosa) July 29, 2022